রিয়াল জিতলেই সিংহাসন হারাবে বার্সেলোনা
বছরের শুরুতে স্প্যানিশ সুপার কাপের ফাইনালে রিয়াল মাদ্রিদের কাছে ৪-১ গোলে বিধ্বস্ত হওয়ার পর কোপা দেল রে থেকেও বিদায় নেয় বার্সেলোনা। 







এরপরই মৌসুম শেষে বার্সা ছাড়ার ঘোষণা দেন কোচ জাভি হার্নান্দেজ। তখনো ‘ডাবল’ জিতে ক্লাব কিংবদন্তি জাভির শেষটা মনে রাখার মতো করার সুযোগ ছিল কাতালানদের। 




কিন্তু বার্সার চ্যাম্পিয়ন্স লিগ জয়ের স্বপ্ন শেষ আটেই ভেঙে দিয়েছে কিলিয়ান এমবাপ্পের পিএসজি। সেই ক্ষত নিয়ে আগামীকাল বার্নাব্যুতে মৌসুমের শেষ এল ক্লাসিকোয় চিরপ্রতিদ্বন্দ্বী রিয়াল মাদ্রিদের মুখোমুখি হবে বার্সা। 
আগামীকাল হারলে তাদের লা লিগার রাজত্ব হারানোও কার্যত নিশ্চিত হয়ে যাবে। জাভিকে বার্সা ছাড়তে হবে শূন্য হাতে! ৩১ ম্যাচ শেষে ৭৮ পয়েন্ট নিয়ে লা লিগার শীর্ষে রিয়াল। সমান ম্যাচে ৭০ পয়েন্ট নিয়ে দুইয়ে বার্সা। 
রোববার রিয়ালের ডেরায় বার্সা জিতলে দুদলের ব্যবধান কমে দাঁড়াবে পাঁচ পয়েন্টে। সেক্ষেত্রে শেষ ছয় ম্যাচে ঘুরে দাঁড়িয়ে লিগ শিরোপা ধরে রাখার সুযোগ থাকবে বার্সার। উলটোটা হলে শিরোপা দৌড়ে ১১ পয়েন্টের ব্যবধানে এগিয়ে যাবে রিয়াল। তখন অলৌকিক কিছুর স্বপ্ন দেখারও সুযোগ থাকবে না বার্সার।
ম্যানসিটিকে বিদায় করে চ্যাম্পিয়ন্স লিগের সেমিফাইনালে ওঠায় এল ক্লাসিকোর আগে মানসিকভাবেও চাঙ্গা রিয়াল। বার্সার মাঠে মৌসুমের প্রথম ক্লাসিকো তারা জিতেছিল ২-১ গোলে। এরপর সৌদি আরবে চিরপ্রতিদ্বন্দ্বীদের নাস্তানাবুদ করে স্প্যানিশ সুপার কাপ জেতে কার্লো আনচেলত্তির দল। বেলিংহাম, ভিনিসিয়ুসদের সামনে আজ ক্লাসিকোতে হ্যাটট্রিক জয়ের হাতছানি।
রিয়াল জিতলে কার্যত শিরোপার নিষ্পত্তি হয়ে যাবে। শোনা যাচ্ছে, হারলে এই ম্যাচ শেষে বার্সার কোচের দায়িত্ব ছেড়ে দেবেন জাভি। তার স্থলাভিষিক্ত হতে পারেন রিজার্ভ দলের কোচ রাফায়েল মার্কেজ।

বছরের শুরুতে স্প্যানিশ সুপার কাপের ফাইনালে রিয়াল মাদ্রিদের কাছে ৪-১ গোলে বিধ্বস্ত হওয়ার পর কোপা দেল রে থেকেও বিদায় নেয় বার্সেলোনা।